**Grand Prix – Paula Tončić**

Rad Paule Tončić naslovljen “Ona se igra nožem” pokazuje vrlo zreli pristup istraživanju pojma vrijednosti. Njezina instalacija na nekoliko razina progovara o značenjima koja upisujemo u različite predmete i samim time im dajemo vrijednost. Autorica radom otvara brojna pitanja, odnosno izaziva promatrača na promišljanje pojma vrijednosti. Što neki predmet čini vrijednim – njegova novčana, emocionalna ili pak društvena vrijednost? Sakupljajući odbačene ili pak zaboravljene predmete, umjetnica kroji narativ o uspomenama i osobnim pričama djevojaka koje su boravile u domu. Umjetničko istraživanje propituje tradicionalno shvaćanje vrijednosti, kako u umjetnosti, tako i u svakodnevnom životu. Vizualno upečatljiva estetika prostorne instalacije u kombinaciji s razrađenim konceptom rezultirali su izuzetno kvalitetnim radom u području suvremene umjetnosti koji potvrđuje senzibilitet Paule Tončić za društvena pitanja i uspostavljanje dijaloga s publikom. Stoga je žiri, nakon dugog vijećanja, odlučio Erste Grand Prix nagradu 37. salona mladih dodijeliti autorici koja je već na početku svoje profesionalne karijere pokazala sklonost eksperimentu, interdisciplinarni pristup i zrelo promišljanje društveno relevantnih tema.